Alex Ahrendtsen (DF), 2025-06-03:
Det er første gang i de 14 år, jeg har siddet i Folketinget, at jeg er gået på talerstolen før, end jeg skulle have lov til.
Tak til Danmarksdemokraterne for at have givet mig lov.
Undskyld, jeg nåede ikke at spørge De Konservative.
Er det o.k. for De Konservative og for Venstre?
Jeg takker alle.
Også en tak til statsministeren.
Jeg måtte lige på knæ for også at få lov efter en hård forhandling, så tak for det.
Jeg har en forhandling ovre i Børne- og Undervisningsministeriet kl. 17, og ministeren vil gerne have, at jeg er der.
Så derfor tak for fleksibiliteten, og nu til talen.
Danmark og Færøerne og Grønland har en fælles historie og en fælles fremtid, hvis vi tager ansvar.
Rigsfællesskabet kræver samarbejde, og det kræver vilje fra alle parter.
Jeg vil starte med Færøerne, som Dansk Folkeparti gerne vil rose.
Det skyldes, at Færøerne viser handlekraft og ansvar.
Det viser den glimrende redegørelse, som vi har fået; også en ros for redegørelsen, som er skrevet i et godt sprog og er meget præcis og neutral.
Statsministeren må meget gerne rose sine embedsfolk for redegørelsen.
Man har hævet pensionsalderen, hvilket sikrer holdbarhed.
Der er reformvilje både politisk og samfundsøkonomisk, og så har man også haft overskud til et særdeles visionært projekt, nemlig tunnelen til Suderø.
Det svarer til 15 pct. af bruttonationalproduktet.
Det er virkelig modigt og ambitiøst.
Det er vi villige til at støtte i Dansk Folkeparti.
Hvis man sammenligner med Femernforbindelsen, udgør den knap 2 pct.
at Danmarks bnp
, og det er jo et kæmpe projekt.
Så det siger noget om det visionære i Suderø-tunnelen på Færøerne.
Det er en fantastisk idé, som man har talt om i mange år.
Hver gang jeg har været deroppe, nævnte man Suderø.
Anderledes ser det ud på Grønland.
Redegørelsen viser jo, at det er ret alarmerende.
Befolkningstallet falder med 11.000 frem mod 2050; beskæftigelsen falder med 18 pct.; der er færre i den arbejdsdygtige alder; mange flere bliver ældre; og så vurderer Det Grønlandske Økonomiske Råd, at der vil være et underskud på 3 pct. af bnp uden nødvendige reformer.
Grønland har ikke overtaget en lang række sagsområder endnu.
Dertil kommer den grønlandske politiske elite, som jeg og Dansk Folkeparti synes drømmer lidt urealistisk om selvstændighed.
For os er det udtryk for en verdensfjernhed og uansvarlighed over for de grønlandske borgere.
Grønlandske politikere åbner helt åbenlyst for samarbejdet med Kina i en geopolitisk svær situation.
Det synes jeg er ekstremt provokerende, og jeg forstår ikke, at man gør det.
Kina er en autoritær stormagt, der søger fodfæste i Arktis.
Det er der et stort land lige ved siden af Grønland, der på ingen måde vil acceptere.
Det udfordrer også NATO, og det truer kongerigets sikkerhed.
Hvor naiv må man være?
Det er farligt, ikke bare for Grønland, men for hele riget.
Vi ved jo, at USA siden 2007 har forsøgt at vinde grønlændernes hjerter.
Man sagde det åbenlyst til os, da vi besøgte Thulebasen for nogle år siden.
Trump har været så uforsigtig at være transparent og gennemsigtig og helt klart sige, hvad man vil, men det har været en langsigtet strategi fra amerikanernes side, siden grønlænderne fik mulighed for at stemme om selvstændighed eller ej.
Derfor kan det heller ikke nytte noget, at man flirter med Kina – det går simpelt hen ikke.
Der håber jeg, at vores grønlandske folketingskollegaer kan tale deres politikerkollegaer på Grønland til fornuft.
Jeg ønsker også på vegne af Dansk Folkeparti at udøve kritik af regeringen.
Her har man gjort for lidt for at advare grønlænderne om flirten med Kina.
Dernæst har vi ingen kampklare kapaciteter på Grønland.
Dansk Folkeparti har foreslået, at vi sender et kompagni – det er ca. 100 soldater – til Grønland med panserværn, så vi kan forsvare os.
Det er på samme måde, når man har 4.000 soldater i Baltikum; det er ikke nok til at standse den russiske hær, men det sender et signal om, at russerne først skal nedkæmpe soldaterne, hvis de vil have det.
Jeg svarer på spørgsmålene.
Jeg siger ærligt og redeligt, hvad Dansk Folkeparti står for, og så har jeg kritiseret de grønlandske politikere, der flirter med Kina i en situation som denne.
Det er ikke nogen løsning.
Det forværrer tingene, og der er mit budskab bare klart, at det skal de holde op med.